ครม.อนุมัติ งบ 8,000 ล้านบาท ให้ บสย.เตรียมวงเงินค้ำประกัน SMEs หน้าใหม่และกลุ่ม innobit หวังสร้างผู้ประกอบการใหม่ 4,000 ราย
ครม.อนุมัติ งบ 8,000 ล้านบาท ให้ บสย.เตรียมวงเงินค้ำประกัน SMEs หน้าใหม่และกลุ่ม innobit หวังสร้างผู้ประกอบการใหม่ 4,000 รายพลโท วีรชน สุคนธปฏิภาค รองโฆษกประจำสำนักนายกรัฐมนตรี แถลงผลการประชุมคณะรัฐมนตรีว่า ที่ประชุมเห็นชอบมาตรการให้ความช่วยเหลือการค้ำประกันสินเชื่อผู้ประกอบการ SMEs รายใหม่ และกลุ่มนวัตกรรม(innobiz) รวมวงเงินค้ำประกันรวม 8,000 ล้านบาท โดยให้บรรษัทประกันสินเชื่ออุตสาหกรรมขนาดย่อม(บสย.) เป็นผู้คำประกัน ระยะเวลาค้ำไม่เกิน 10 ปี อัตราค่าธรรมเนียมค้ำประกัน ร้อยละ 1.5 ของวงเงินค้ำประกันต่อปี พร้อมปรับวงเงินค้ำประกันกลุ่มผู้ประกอบการรายใหม่ บุคคลธรรมาดาจากเดิมค้ำประกัน 1 ล้านบาทเพิ่มเป็น 5 ล้านบาท นิติบุคคลจากเดิม 5 ล้านบาทเพิ่มเป็น 10 ล้านบาท ส่วนกลุ่มผู้ประกอบการนวัตกรรม(innobiz) บุคคลธรรมาดาจากเดิมค้ำประกัน 1 ล้านบาทเพิ่มเป็น 10 ล้านบาท นิติบุคคลจากเดิม 20 ล้านบาทเพิ่มเป็น 40 ล้านบาท ทั้งนี้คาดว่าโครงการดังกล่าวจะช่วยให้ผู้ประกอบการ สามารถเข้าถึงแหล่งเงินทุนได้ประมาณ 4,000 ราย โดยผู้ประกอบการที่สนใจสามารถติดต่อขอสินเชื่อและการค้ำประกันได้ถึงเดือนกุมภาพันธ์ 2563 นอกจากนี้ รองโฆษกประจำสำนักนายกรัฐมนตรี ยังกล่าวอีกว่า ครม.ได้อนุมติ แผนการปรับปรุง แผนการบริหารหนี้สาธารณะ ประจำปี 2562 มีวงเงินเพิ่มขึ้น 23,000 ล้านบาท ทำให้กรอบวงเงินหนี้สาธารณะอยู่ที่ 1.851 ล้านล้านบาท ซึ่งทำให้สัดส่วนหนี้สาธารณะต่อ GDP อยู่ที่ร้อยละ 43.32 ซึ่งยังต่ำกว่าเกณฑ์ที่กำหนดร้อยละ 60 โดยปัจจัยที่มีการปรับปรุงเปลี่ยนแปลงการบริหารหนี้สาธารณะ เพื่อให้รัฐวิสหกิจ สามารถกู้เงินเพื่อปรับปรุงการลงทุนและปรับโครงสร้างหนี้ อาทิ การรถไฟแห่งประเทศไทย การเคหะแห่งชาติ และ ขสมก. ที่เตรียมจะซื้อรถเมล์ NGV จำนวน 489 คัน เป็นต้น